Nariadenie Komisie (ES) č. 1948/2003
z 4. novembra 2003,
ktorým sa mení a dopĺňa nariadenie (ES) č. 174/1999 pokiaľ ide o vývozné licencie a vývozné náhrady na syr určený pre Chorvátsko a Rusko, a ktorým sa ustanovuje výnimka z tohto nariadenia
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1], naposledy zmenené a doplnené nariadením (ES) č. 1787/2003 [2], najmä na jeho článok 26 ods. 3 a článok 31 ods. 14,
keďže:
(1) S cieľom povoliť prijatie osobitných opatrení rozlíšených podľa zóny určenia stanovuje článok 15 nariadenia Komisie (ES) č. 174/1999 z 26. januára 1999, ktorým sa ustanovujú osobitné podrobné pravidlá uplatňovania nariadenia Rady (EHS) č. 804/68, pokiaľ ide o vývozné licencie a vývozné náhrady v sektore mlieka a mliečnych výrobkov [3], naposledy zmeneného a doplneného nariadením (ES) č. 1392/2003 [4], že pri vývoze syra sa vývozné licencie majú vydávať len pre jednu zónu určenia a sú platné len pre krajiny tejto zóny.
(2) Podľa ustanovení článku 15 ods. 3 nariadenia (ES) č. 174/1999 je Chorvátsko jednou z krajín určenia zóny I. S cieľom stabilizovať obchod so syrom v uvedenej krajine ustanovuje nariadenie Komisie (ES) č. 951/2003 [5] osobitné opatrenia vrátane obmedzenia platnosti vývozných licencií. Na účely bližšieho sledovania vývoja tohto trhu by sa pre Chorvátsko mala vytvoriť zvláštna zóna, aby sa pre toto miesto určenia mohli prijať osobitné opatrenia. S cieľom neohroziť účinnosť opatrení by sa okrem toho mala obmedziť platnosť vývozných licencií vydávaných pre Chorvátsko.
(3) Podľa rovnakých ustanovení je Rusko jednou z krajín určenia zóny VI. Vzhľadom na vývoj vývozu a žiadostí o licencie pre vývoz syra do Ruska by sa pre túto krajinu mala vytvoriť zvláštna zóna, aby sa pre toto miesto určenia mohli prijať osobitné opatrenia.
(4) Nariadenie (ES) č. 174/1999 by sa malo príslušne zmeniť a doplniť a mala by sa ustanoviť príslušná výnimka z tohto nariadenia a nariadenie (ES) č. 951/2003 by sa malo zrušiť.
(5) Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
V článku 15 nariadenia (ES) č. 174/1999 sa odsek 3 nahrádza takto:
"3. Na účely odseku 1 sa stanovujú tieto zóny:
a) zóna I: kódy miesta určenia 070, 091 a 093 až 096 vrátane;
b) zóna II: kód miesta určenia 092;
c) zóna III: kód miesta určenia 400;
d) zóna IV: kód miesta určenia 075;
e) zóna VI: všetky ostatné kódy miesta určenia."
Článok 2
Odlišne od písmena c) článku 6 nariadenia (ES) č. 174/1999 sa 31. decembra 2003 končí platnosť vývozných licencií s vopred stanovenou náhradou, ktoré boli vydané od 1. decembra 2003 do 31. decembra 2003 pre výrobky patriace pod číselný znak KN 0406 určené pre Chorvátsko.
Článok 3
Nariadenie (ES) č. 951/2003 sa týmto zrušuje.
Článok 4
Toto nariadenie nadobúda účinnosť deň po jeho uverejnení v Úradnom vestníku Európskej únie.
Články 2 a 3 sa budú uplatňovať od 1. decembra 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 4. novembra 2003